Ο **Πέτρος Πολυχρονίδης** (Νέα Βύσσα, 4 Ιουνίου 1978 - ) είναι Έλληνας παρουσιαστής, ραδιοφωνικός παραγωγός και δημοσιογράφος, γνωστός από την παρουσίαση της τηλεοπτικής εκπομπής *Ο τροχός της τύχης* που προβάλλεται από τον τηλεοπτικό σταθμό STAR. Έχει συνεργαστεί και με διάφορους ραδιοφωνικούς σταθμούς.

Βιογραφικό
----------

### Ραδιόφωνο και αθλητική δημοσιογραφία

Το 1996, σε ηλικία μόλις 18 ετών, ξεκίνησε να εργάζεται στον ραδιοφωνικό σταθμό ΣΠΟΡ FM 94.6 όπου ανέλαβε την παρουσίαση και επιμέλεια ραδιοφωνικών εκπομπών μέχρι και το 2000 που ολοκλήρωσε την συνεργασία του με τον σταθμό. Παράλληλα με το ραδιόφωνο υπήρξε αθλητικός συντάκτης στο περιοδικό *Fit for fun* για τη σεζόν 1998-1999. Το 2000 ξεκίνησε την συνεργασία του με την συνδρομητική πλατφόρμα της Alpha Digital και τον ραδιοφωνικό σταθμό του ίδιου ομίλου, *Alpha Sports Radio 89,2* όπου εργάστηκε για ένα χρόνο. Από το 2001 μέχρι το 2004 εργάστηκε ως ρεπόρτερ του αθλητικού ρεπορτάζ στον ομόσταβλο των παραπάνω τηλεοπτικό σταθμό Polis TV ενώ από το 2001 μέχρι το 2003 παρουσίαζε ραδιοφωνικές εκπομπές στον μετέπειτα *Champions Radio 89,2*. Το 2004 ξεκίνησε την πορεία του στο δημοσιογραφικό τμήμα του Alpha TV κάνοντας αθλητικό ρεπορτάζ. Παράλληλα με την τηλεόραση εργάστηκε στον μετονομασμένο αθλητικό *Sportime 89,2* ενώ αρθρογραφούσε στην Sportime, το Contra.gr και το ανενεργό Lordofrings.gr. Ακολούθησαν οι συνεργασίες με τους ραδιοφωνικούς σταθμούς "Sentra 103,3" (2008-2012), "Betradio" (2012-2013) και "Novasport FM 94,6". Δημοσιογραφικά συνεργάστηκε με τα έντυπα *WWE Magazine* (2009-2010) και *Sporty* (2010-2011), ενώ στην τηλεόραση συνεργάστηκε με τον Γιώργο Μητσικώστα στην εκπομπή *Ο Γιώργος σφύριξε* (2008-2010) και τον ΟΤΕ TV από το 2012 μέχρι το 2014. Από το 2017 παρουσιάζει εκπομπή στον ραδιοφωνικό σταθμό Δρόμος FM 89.8.

### Τηλεόραση

Τον Ιανουάριο του 2015 ο τηλεοπτικός σταθμός Star Channel αγόρασε τα δικαιώματα του τηλεπαιχνιδιού *Ο τροχός της τύχης* που προβαλλόταν στην ελληνική τηλεόραση από 1990 μέχρι το 1998. Ύστερα από διάφορα κάστινγκ, επιλέχθηκε για τη θέση του παρουσιαστή της νέας εκδοχής της εκπομπής. Η πρεμιέρα του νέου κύκλου έγινε τον Μάρτιο του 2015 σημειώνοντας ικανοποιητικά νούμερα τηλεθέασης. Η δυναμική της εκπομπής αυξανόταν κάθε μήνα κι έτσι η εκπομπή ανανεώθηκε για 2η χρονιά τη σεζόν, 2015-2016. Παράλληλα με την προβολή της εκπομπής στην Ελλάδα, η μετάδοση γινόταν και στην κυπριακή τηλεόραση και συγκεκριμένα στον τηλεοπτικό σταθμό MEGA Κύπρου. Η αποδοχή της εκπομπής από το τηλεοπτικό κοινό στην Κύπρο ήταν μεγαλύτερη από ότι στην Ελλάδα κι έτσι ο παρουσιαστής δέχτηκε μία θέση για την κριτική επιτροπή της εκπομπής ταλέντων *Like a star* που μεταδόθηκε το 2016 από τον τηλεοπτικό σταθμό MEGA Κύπρου.

Η προβολή του *Τροχού της τύχης* συνεχίστηκε κανονικά από το Star Channel ενώ η 5η σεζόν (2018-2019) του τηλεπαιχνιδιού ήταν μία από τις πιο επιτυχημένες σε τηλεθέαση οδηγώντας τον σταθμό να ανανεώσει την εκπομπή για 6η χρονιά.

Παράλληλα με την 6η σεζόν του *Τροχού*, ανέλαβε την παρουσίαση του ριάλιτι *Globetrotters* για τη σεζόν 2019-2020.

Τη σεζόν 2022-2023, μαζί με τον *Τροχό*, παρουσίασε το ριάλιτι επιβίωσης *Asia Express.*

### Pro-Wrestling

Το 2016 ίδρυσε και παραμένει μέχρι σήμερα πρόεδρος, της ελληνικής επιχείρησης επαγγελματικής πάλης (κατς) με το όνομα ZMAΚ, το οποίο από τον Ιανουάριο εκείνης της χρονιάς διεξάγει μηνιαίες εκδηλώσεις στην περιοχής του Πειραιά και της Αθήνας.

### AthensCon

Από το 2016, συμμετέχει ως συνδιοργανωτής και διευθυντής δημοσίων σχέσεων στην ετήσια έκθεση λαϊκού πολιτισμού AthensCon.

Προσωπική ζωή
-------------

Είναι πατέρας δύο παιδιών. Ο γιος του γεννήθηκε στις 3 Αυγούστου 2007 και η κόρη του στις 11 Σεπτεμβρίου 2010.

Είναι υποστηρικτής του ΠΑΟΚ.

Παραπομπές
----------

1. ↑  «Πέτρος Πολυχρονίδης: Τι αποκαλύπτει για την αμοιβή του από τον τροχό». *govastileto.gr*. govastileto.gr. 15 Μαΐου 2015. Ανακτήθηκε στις 25 Μαΐου 2019.
2. ↑  «Πέτρος Πολυχρονίδης | ΔΡΟΜΟΣ 89.8 FM - dromos fm». *dromosfm.gr*. Ανακτήθηκε στις 25 Μαΐου 2019.
3. ↑  «Επιστρέφει ο "Τροχός της τύχης"». *enikos.gr*. 2015-02-06.. Ανακτήθηκε στις 2015-02-06.
4. ↑  «Πέτρος Πολυχρονίδης: Δεν θα πιστεύετε ποιος τον πρότεινε για το δοκιμαστικό στον Τροχό της Τύχης και ποια η αντίδρασή του». *peoplegreece.com*. 2017-09-18. Αρχειοθετήθηκε από το πρωτότυπο στις 2019-08-22.. Ανακτήθηκε στις 2017-09-18.
5. ↑  «Αυτό είναι το δίδυμο-έκπληξη που θα παρουσιάσει τον Τροχό της Τύχης». *reader.gr*. 2015-03-03. Αρχειοθετήθηκε από το πρωτότυπο στις 2019-08-22.. Ανακτήθηκε στις 2015-03-03.
6. ↑  «Πέτρος Πολυχρονίδης: Κριτής σε talent show της Κύπρου (pic-video)». *alter-info.gr*. 2016-02-20.. Ανακτήθηκε στις 2016-02-20.
7. ↑  «Τέλος για φέτος ο «Τροχός της Τύχης» -Τι αποκαλύπτει για τη νέα σεζόν ο Πέτρος Πολυχρονίδης». *iefimerida.gr*. 2019-07-06.. Ανακτήθηκε στις 2019-07-06.
8. ↑  Team, Mothersblog (15 Αυγούστου 2021). «Πέτρος Πολυχρονίδης: Οι σπάνιες φωτογραφίες με τα δύο του παιδιά (εικόνες)». *Mothersblog.gr*. Ανακτήθηκε στις 9 Σεπτεμβρίου 2022.
9. ↑  «Πέτρος Πολυχρονίδης: Η κόρη του έγινε 11 ετών, είναι μια όμορφη δεσποινίδα και του μοιάζει πολύ». *Enimerotiko.gr*. 12 Σεπτεμβρίου 2021. Ανακτήθηκε στις 9 Σεπτεμβρίου 2022.